text: Danske motorcykel-betjente på arbejde i Hamborg
  08 juli 2017 kl. 11.51
  Danske motorcykel-betjente er i gang med at køre eskorte for top-politikerne til G20-mødet i Hamborg.
  Tidligere i dag trænede de danske betjente med tyske ledere. De har ikke mærket noget til uroligheder rundt i Hamborg, som siden torsdag har såret mindst 213 betjente.
  - Vi har ikke hørt, at de skulle have været i nærheden af urolighederne, siger vagtchef Ole Aamann, Syd- og Sønderjyllands Politi, til TV SYD.
  De danske betjente skal eskortere toppolitikere i løbet af lørdagen, hvor G20-mødet med toppolitikere fra verdens 19 vigtigste økonomier slutter. 
  Op mod 100.000 ventes at deltage i demonstrationer i løbet af lørdag, hvor topmødet slutter. Urolighederne foregår under navnet "Velkommen til Helvede".
  Hamburg politis talsmand, Timo Zill, blev selv angrebet af demonstranter torsdag. Til avisen Bild siger han, at byens politistyrke aldrig før har "oplevet så meget had og vold".
  20.000 betjente har været på standby. Den store politistyrke er klar til at skride ind mod demonstranterne med pansrede køretøjer, helikoptere og droner, der kan bruges til overvågning.
  Derudover er der opstillet et midlertidigt område i en tidligere hvidevarebutik, hvor op mod 400 personer kan tilbageholdes.
  Så er vi klar til eskorte med leder i tysk bil. #G20 #Hamborg #danskassistance #politidk #altvel pic.twitter.com/1ixL5FNo4q
  
  